Byna $700 000 vir tabakboere in ZimFoto: ANA. British American Tobacco (BAT) gaan sowat VSA$700 000, ongeveer R9 miljoen, belê om jong tabakboere op te lei en oeste in Zimbabwe te vergroot. Dié maatskappy het in ŉ verklaring gesê dat die belegging van $696,582 via BAT Zimbabwe se bemagtigingstrust gemaak is. Die trust is oorspronklik gestig om tegniese en finansiële bystand aan plaaslike tabakboere te verleen. Die trust staan ook studente in die landbouveld by. “Die doel van die trust is om die plaaslike kleinskaalse boere, hoofsaaklik jong mans en vroue wat 40% van die tabakboere van Zimbabwe uitmaak, te bemagtig,” het BAT gesê. Die trust se toekomsplanne sluit in om ŉ tabakvervaardigingsentrum in al die gebiede waar dit gunstig is om met tabak te boer op die been te bring en korter kursusse aan te bied oor tabakverbouing. BAT het gesê die kort kursusse is spesiaal ontwerp om boere by te staan wat praktiese kennis oor oesvergroting benodig, maar dit nie kan bekostig om ŉ jaar af te knyp om te gaan studeer nie.